**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: Vršnjačko nasilje**

**Datum: 24.05.2017.**

**Broj: 15/17**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** *istrazivanja@parlament.rs*. **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**S A D R Ž A J**

[Uvod 2](#_Toc483475328)

[Velika Britanija 2](#_Toc483475329)

[Slovenija 4](#_Toc483475330)

[Srbija 5](#_Toc483475331)

[Finska 7](#_Toc483475332)

[Francuska 7](#_Toc483475333)

[Hrvatska 8](#_Toc483475334)

[Švedska 9](#_Toc483475335)

[Međunarodna statistika 9](#_Toc483475336)

[Zaključak 10](#_Toc483475337)

# Uvod

Postoji opšta saglasnost da je vršnjačko nasilje ozbiljan problem, a navodi se više različitih načina i vrste maltretiranja. Sadašnja definicija Svetske zdravstvene organizacije (SZO) priznaje dva režima i četiri vrste kojima mladi mogu biti zlostavljani ili mogu maltretirati druge. Dva režima maltretiranja uključuju direktno (npr, zlostavljanje koje se javlja u prisustvu ciljne grupe – mladih ljudi) i posredno (kada maltretiranja nisu direktna, već preko grupe kao što je širenje glasina). Pored ova dva režima navode se još četiri vrste maltretiranja: fizičko, verbalno, relaciono (na primer: narušavanje ugleda) i oštećenje imovine.[[1]](#footnote-1) Prema definiciji SZO ne smatra se maltretiranjem kada se dva učenika sa istom snagom ili moći raspravljaju ili bore. Takođe, nije maltretiranje kada učenik zadirkuje drugog na prijateljski način.

Prilikom proučavanja vršnjačkog nasilja teoretičari naglašavaju da je neophodno uzeti u obzir društveni kontekst, institucije, porodicu, kao i druge društvene grupe, koje mogu dati značajan doprinos borbi protiv nasilja. Istraživači navode da je važno delovati na sveobuhvatnu izgradnju svesti o zabrani bilo kog vida nasilja i drugog ponižavajućeg postupanja prema deci. Reakcije zajednice na pojavu nasilja među učenicima u školi moraju biti efikasne i adekvatne. Ističe se važnost prevencije vršnjačkog nasilja u obrazovno-vaspitnim institucijama, edukacija školskog osoblja, učenika i roditelja, izgradnja bezbednijeg okruženja, kao i primena postojećih programa u praksi i resocijalizacija mladih počinilaca nasilja u zajednici.[[2]](#footnote-2) Primeri prevencije i sprečavanja nasilja u školama su: uvođenje Dečijeg parlamenta (Danska, Švedska, Francuska), SOS telefon (Austrija, Španija, Velika Britanija), video nadzor i druge mere poboljšanja ambijenta u školama.

U istraživanju u nastavku teksta prikazana je analiza vršnjačkog nasilja, odnos države prema vršnjačkom nasilju, zakonska regulativa i situacija u Srbiji, kao i primeri dobre prakse u ovoj oblasti u drugim zemljama (Velika Britanija, Finska, Francuska, Švedska). Posebno su prikazani rezultati istraživanja u Velikoj Britaniji - anketa „Nasilje u školi 2016“ sa statistikom i preporukama za saradnju svih institucija u sprečavanju vršnjačkog nasilja. Na kraju istraživanja je tabelarni prikaz vršnjačkog nasilja za određene zemlje, prema podacima SZO za 2016 godinu.

# Velika Britanija

Od 1998. godine, propisi u Velikoj Britaniji nalažu da su državne škole obavezne po zakonu da primenjuju politike protiv nasilja i zastrašivanja u školama. Nezavisne škole slične uslove primenjuju od 2003. godine. O vršnjačkom nasilju sledi detaljna analiza, a na osnovu opsežnog istraživanja koje je sprovedeno u britanskim školama[[3]](#footnote-3).

U pripremi istraživanja, anketirano je 8,850 mladih uzrasta 12-20 godina, u saradnji sa školama i fakultetima širom zemlje, na godišnjem nivou. U izveštaju su navedeni:

• Ključni statistički podaci o maltretiranju i nasilju u Velikoj Britaniji;

• Motivi nasilništva i razlozi zbog kojih mladi ljudi maltretiraju druge;

• Učestalost i priroda maltretiranja;

• Veza nasilja i porodičnih odnosa, stresa i traume i drugih odnosa;

• Povratne informacije za škole i fakultete;

• Preporuke.

Statistički podaci:

• 1,5 miliona mladih ljudi u Velikoj Britaniji (50%) su maltretirani u proteklih godinu dana;
• 145 800 (19%) od njih su maltretirali svaki dan;
• Dvostruko više su dečaci žrtve nasilja, u odnosu na devojčice (66% muškaraca, 31% žena);

• 24% onih koji su maltretirali nastavili su da zlostavljaju druge;
• Na osnovu sopstvenih izjava, 14% mladih ljudi priznaju da maltretiraju nekoga, 12% kaže da maltretiraju druge svakodnevno;
• 20% mladih ljudi su fizički napali nekoga;
• 44% mladih ljudi koji su bili zlostavljani imali su depresivno iskustvo;
• 41% mladih ljudi koji su bili zlostavljani iskusili su socijalnu anksioznost;
• 33% onih koji maltretiraju imaju samoubilačke misli.

U izveštaju se naglašava da, iako inicijativa o sprečavanju nasilja traje već decenijama, ono i dalje predstavlja veliki problem. Tema analize je pitanje zašto i koji su motivi mladih ljudi da reaguju nasilno. Sugeriše se da se ne koriste izrazi *nasilnik* ili *žrtva*, jer su istraživači uočili da je zlostavljanje oblik ponašanja, a ne identitet. Kao i kod drugih, postoji uzrok i mogućnost promene. Prethodna istraživanja su pokazala da mladi ljudi koji maltretiraju češće mogu da se uključe u kriminal, u odnosu na nacionalni prosek. To je razlog zašto se u anketi „Nasilje u školi 2016“[[4]](#footnote-4) istražuje način života, pritisci i motivi onih koji maltretiraju druge, kako bi se otkrili uzroci maltretiranja, sa ciljem da se pomogne mladim ljudima da prevaziđu probleme pre nego što se maltretiranje desi. Namera je da istraživanje oblikuje promene u obrazovanju i promoviše saradnju svih institucija u sprečavanju vršnjačkog nasilja u široj društvenoj zajednici.

Podaci istraživača iz Velike Britanije to dokazuju. Istražujući da li škola ili fakultet čini dovoljno, došli su do sledećih podataka:

• 45% mladih ljudi koji su bili zlostavljani u poslednjih godinu dana ne osećaju da se maltretiranje shvata ozbiljno u njihovoj školi ili na fakultetu;

• 21% smatra da nastavnici treba da prođu obuku o sprečavanju maltretiranja;

• 19% ima stav da treba više časova i aktivnosti koje su namenjene sprečavanju nasilja;

• 17% žele veću promociju različitih usluga podrške;

• 17% želi da ima veći pristup materijalima samopomoći;

• 16% predlaže gostujuće predavače kako bi razgovarali o maltretiranju i srodnim pitanjima;

• 16% žele da se organizuje više diskusija i debate u školi o maltretiranju, jednakosti i sličnim pitanjima.

Bez obzira što maltretiranje preko interneta nije definisano kao krivično delo u Velikoj Britaniji, postoje brojni zakoni koji se mogu primeniti za ovu oblast maltretiranja. Zakon o zaštiti od uznemiravanja (*The Protection from Harassment Act*) može da štiti pojedince od uznemiravanja, dok se prema Zakonu o telekomunikacijama (*The Telecommunications Act)*  smatra uvredom slanje anonimnih poruka, kao i uvredljivi telefonski pozivi. Ovi zakoni su takođe uspešno korišćeni u prošlosti da se procesuiraju slučajevi maltretiranja na radnom mestu. Iako zlostavljanje na radnom mestu, nije zakonski definisano kao protivzakonito, uznemiravanje jeste. Velika Britanija ima sveobuhvatne zakone zabrane uznemiravanja koji se odnose na starost, pol, invaliditet, brak, trudnoću, rasu, religiju ili seksualnu orijentaciju osobe.

# Slovenija

Smernice za analizu, prevenciju i lečenje/upravljanje nasiljem u školama pripremila je Komisija za analizu problema nasilja u slovenačkim školama 2004. godine u okviru nadležnog ministarstva prosvete i obrazovanja. Anketiranjem učenika utvrđeno je da je broj počinilaca i žrtava nasilja obično između 5% i 10% do čak 58%, jer postoje različiti nivoi nasilja i uključuju veći procenat privremene i relativno blage oblike nasilja. Podaci se razlikuju u zavisnosti od pitanja koja se postavljaju i starosti sagovornika, ali se većina autora slažu da je oko 10% dece u Sloveniji koja su više bila predmet nasilja, i 5% školske dece za koje nasilje predstavlja ozbiljan problem. U nekim istraživanjima navedeno je da su 20% učenika od 2 do 8. razreda, 21,5% učenika od 3 do 6. razreda i 8% dece uzrasta od 1 do 3. godine, bile žrtve nasilja.[[5]](#footnote-5)

Vlada je uradila izmenu i dopunu Zakona o organizaciji i finansiranju obrazovanja (*Zakona o organizaciji in financiranju vzgoje in izobraževanja)*, koji obezbeđuje izričitu zabranu svih oblika nasilja u školama i zabranu ulaska u obrazovni sistem lica protiv kojih se vodi krivični postupak pokrenut protiv seksualnog integriteta. U 2014. godini prijavljeno je 86 slučajeva koje se odnose na zlostavljanja i nasilje u institucijama. Ministarstvo prosvete, obrazovanja i sporta utvrdilo je da su 39 prijave osnovane. Prošle godine, Inspektorat za obrazovanje dobio je 48 prijava protiv institucija u vezi s nasiljem, od kojih se devet odnosi na nasilje nad učenicima.

Predlog zakona o izmenama i dopunama Zakona o sprečavanju nasilja u porodici(*predlog Zakona o spremembah in dopolnitvah Zakona o preprečevanju nasilja v družini*), koji će se razmatrati u okviru redovnog postupka i mogao bi stupiti na snagu krajem ove godine, takođe navodi izričitu zabranu fizičkog kažnjavanja dece. Predlogom navedenog zakona utvrđene su mogućnosti delovanja od strane nadležnih organa, odnosno policije i sudova. Sudovi će imati na raspolaganju više mera za zaštitu žrtava, posebno onih za zaštitu dece. Institucije su dužne da podnesu prijavu o nasilju, ali takođe uključuju i usluge u oblasti socijalne zaštite, zdravstva, obrazovanja i obuke, koji imaju važnu ulogu i odgovornost kada se radi o nasilju u porodici. Obavezno obaveštenje o sumnji nasilja će se primenjivati i na druge osobe (ne samo decu) koji nisu u stanju da prijave nailje u porodici.

# Srbija

Vršnjačko nasilje u poslednjih nekoliko godina sve je učestalije u Srbiji. Prema podacima Gradskog centra za socijalni rad Beograd, 2016. godine prijavljena su 137 slučaja vršnjačkog nasilja, dok je 2015. godine evidentirano 172 prijave vršnjačkog nasilja.

Statistika pokazuje da je polovina učenika u Srbiji bar jednom doživela takvu vrstu nasilja, a čak 2/3 dece bilo je izloženo napadu. U 85% slučajeva detetu žrtvi nasilja ne pomogne niko. **Istraživanje** o vrstama i intenzitetu nasilja koje je sprovedeno u prvih 50 škola na uzorku od 26.947 učenika i 3.397 odraslih pružilo je podatke da je 65% učenika bar jednom, a 24% više puta bilo izloženo nekom obliku nasilnog ponašanja u periodu od tri meseca.[[6]](#footnote-6)

**Kao najzastupljeniji oblici** nasilnog ponašanja navode se: verbalno nasilje, širenje laži, spletkarenje, kao i pretnje i zastrašivanja.

**Zakonodavstvo RS**:[[7]](#footnote-7)

•[**Ustav Republike Srbije**](http://sbn.mpn.gov.rs/clientpub/uploads/Dokumenta/Za%20skole%20i%20nastavnike/Obaveze%20skole/Ustav_Srbije_pdf.pdf) (,,Sl. glasnik RS”, br. 98/06) zabranjuje neposrednu i posrednu diskriminaciju na bilo kojoj osnovi (čl. 21. st. 3.).

• **Krivični zakonik** (,,Sl. glasnik RS”, br. 85/2005, 88/2005 - ispr. i 107/2005 – ispr.) nasilje u porodici definiše kao krivično delo (čl. 194.)

• **Zakonik o krivičnom postupku** ("Sl. glasnik RS", br. 72/2011, 101/2011, 121/2012, 32/2013, 45/2013 i 55/2014) garantuje posebnu zaštitu žrtava, oštećenih i svedoka tokom krivičnog postupka, posebno maloletnih lica (čl. 101., 102., 109. i 292.);

• [**Porodični zakon**](http://sbn.mpn.gov.rs/clientpub/uploads/Dokumenta/Za%20skole%20i%20nastavnike/Obaveze%20skole/Porodicni%20zakon.pdf) (,,Sl. glasnik RS”, br. 18/2005), definiše nasilje u porodici kao „ponašanje kojim jedan član porodice ugrožava telesni integritet, duševno zdravlje ili spokojstvo drugog člana porodice” (čl. 197.), i predviđa mere zaštite koje je sud ovlašćen da donese u posebnom postupku (čl. 198.), kao i specijalizovana sudska veća (čl. 203.);

• **Zakon o maloletnim učiniocima krivičnih dela i krivičnopravnoj zaštiti maloletnih lica** (,,Sl. glasnik RS”, br. 85/2005), sadrži posebne odredbe o zaštiti maloletnih lica koja se u krivičnom postupku pojavljuju u svojstvu oštećenih;

• **Zakon o programu zaštite učesnika u krivičnom postupku** (,,Sl. glasnik RS”, br. 85/2005), predviđa mere za zaštitu života, zdravlja, fizičkog integriteta, slobode i imovine učesnika u krivičnom postupku;

**Zakon o osnovnom obrazovanju i vaspitanju ("Sl. glasnik RS", br. 55/2013)** primenjuje se od školske 2013/2014. godine, a u članu 9. definiše da lica koja obavljaju obrazovno-vaspitni rad i druga lica zaposlena u školi promovišu jednakost među svim učenicima i aktivno se suprotstavljaju svim vrstama diskriminacije i nasilja.

Program “Škola bez nasilja“ koji se sprovodi se od 2006. godine definiše nasilje kao svaki oblik ponašanja koji ima za cilj namerno nanošenje psihičkog ili fizičkog bola nekom drugom. Glavni cilj programa "Škola bez nasilja" jeste stvaranje bezbedne i podsticajne sredine za učenje, rad i razvoj. Programom je obuhvaćeno više od 273 škole u 90 mesta u Srbiji, sa više od 230.000 učenika i više od 18.000 zaposlenih.

Program sprovodi Ministarstvo prosvete, nauke i tehnološkog razvoja uz stručnu i finansijsku podršku UNICEF, u saradnji sa Ministarstvom zdravlja, Ministarstvom rada i socijalne politike, Ministarstvom unutrašnjih poslova, Ministarstvom omladine i sporta, Savetom za prava deteta Vlade Republike Srbije, Zavodom za unapređivanje obrazovanja i vaspitanja.

Posebni protokol za zaštitu dece i učenika od nasilja, zlostavljanja i zanemarivanja u obrazovno-vaspitnim ustanovama[[8]](#footnote-8) uradilo je nadležno Ministarsrvo 2007. godine, uz podršku UNICEF. Sprovedena je obuka za primenu Posebnog protokola sa ciljem unapređenja kompetencija i adekvatno razumevanje pojava nasilja zaposlenih, planiranja preventivnih aktivnosti, postupanje i vođenje procesa zaštite dece/učenika od nasilja, zlostavljanja i zanemarivanja. Svaka ustanova je u obavezi da formira tim za zaštitu dece/učenika od nasilja.

Stručnjaci upozoravaju da je uloga roditelja ključna, kao i saradnja sa institucijama u cilju prevencije. Nacrt novog Zakona o obrazovanju predviđa kazne za roditelje ukoliko njihova deca grubo prekrše školska pravila. Kazna se određuje i ukoliko mladi prekrše pravila ponašanja koja postavlja ustanova. Ako učenik načini neki od težih prekršaja discipline u školi, roditelji će morati da odgovaraju prekršajno ili krivično. Takođe, predviđena je kazna za roditelje, od 30.000 do 100.000 dinara, ako njihovo dete maltretira vršnjake, npr. udari, vređa, omalovažava ili ugrožava zdravlje vršnjaka.

Nacrt Aleksinog zakona koji je napisala profesorka Dragana Ćorić predviđa kazneno vaspitnu meru da se učenik koji čini vršnjačko nasilje isključi iz škole od 5 do 30 dana, a da za to vreme sa njim rade stručne službe. Druga mera je potpisivanje ugovora o ponašanju sa đakom, njegovim roditeljima, nastavnicima i direktorom škole. Predviđa se mera oduzimanja licence za rad za nesavesne nastavnike ili članove stručnih službi koje treba da prepoznaju vršnjačko nasilje ali to ne rade.

# ****Finska****

Mere protiv nasilja i maltretiranja razvijene u nordijskim zemljama uglavnom se smatraju zlatnim standardom.[[9]](#footnote-9) Norveški istraživač Dan Olveus (*Dan Olweus)* razvio je jedan od najpopularnijih programa intervencije do danas. Danas, novi tip programa protiv nasilja koji se primenjuje u Finskoj privlači interesovanje među stručnjacima širom sveta. Poznat kao Kiva- [KiVA](http://www.kivakoulu.fi/there-is-no-bullying-in-kiva-school), program ima za cilj da uključi sve učenike i nastavnike u borbi protiv nasilja među mladima, uključujući i posmatrače.

Rezultati su bili toliko obećavajući da je 90% svih škola u Finskoj realizovalo ovaj program. Kiva program je zasnovan na istraživanju programa protiv nasilja koji je razvijen na Univerzitetu u Turku, Finska, uz finansijsku podršku Ministarstva prosvete i kulture. Efikasnost Kiva programa je pokazana u Finskoj, a sada je Kiva traženi program koji je zastupljen i sprovodi se u saradnji sa lokalnim partnerima u velikom broju zemalja[[10]](#footnote-10). Podaci SZO za 2013/2014. godinu za Finsku pokazuju da je samo 1% 13-godišnjih dečaka ili 4% devojčica maltretiralo vršnjake (tabela 2. u tekstu), što je znatno manje od proseka.

# Francuska

Maltretiranje ili "moralno uznemiravanje" kako se naziva u Francuskoj, sankcioniše se u skladu sa važećim zakonodavstvom. Moralno uznemiravanje se definiše kao "ponovljena dela koja dovode do pogoršanja uslova rada koji su verovatno povredili dostojanstvo, fizičko ili mentalno zdravlje žrtve ili njegovu / njenu karijeru". Zakonski okvir predviđa kaznene mere i krivične radnje koje treba preduzeti protiv nasilnika. Maksimalna kazne može biti do dve godine zatvora i novčana kaznu od 30.000 evra. Poslodavac je takođe odgovoran za maltretiranje koje se javlja na radnom mestu, a maltretirani radnik ima pravo na odštetu od poslodavca kroz parnični postupak.

Mere za sprečavanje školskog maltretiranja, međutim, manje su razvijene u Francuskoj. U većini slučajeva roditelji ukazuju na problem kada se obrate francuskom ekvivalentu „udruženja roditelja i nastavnika“ kako bi izrazili svoj stav ili primedbe. Dalji razvoj zavisi od okolnosti i individualne školske politike. Sadašnji rezultati pokazuju da je veći procenat maltretirane dece u uzrastu od 11 godina (14%) a da je manji u većem uzrastu.

# Hrvatska

Prema informacijama Odbora za porodicu, mlade i sport Hrvatskog sabora, problem vršnjačkog nasilja prepoznat je već duže vreme[[11]](#footnote-11), uz stav kako nikakvo nasilje nad/među decom nije opravdano, te da se svako nasilje može sprečiti dobrom prevencijom. Zbog zabrinjavajućih podataka o velikom broju slučajeva nasilja pokušava se osigurati celovit pristup od strane svih nadležnih organa. U martu 2017. godine u Ministarstvu za demografiju, porodicu, mlade i socijalnu politiku održana je javna rasprava o nacrtu predloga Nacionalne strategije zaštite od nasilja u obitelji, za period od 2017. do 2022. godine. Nacionalna strategija zaštite od nasilja nadležnim telima uvodi obaveze preveniranja i procesuiranja svih vidova nasilja. U Hrvatskoj se Nacionalna strategija zaštite od nasilja u porodici primenjivala u proteklih 5 godina.[[12]](#footnote-12) Takođe, 2014. doneta je Nacionalna strategija za prava dece u Hrvatskoj za period od 2014. do 2020. godine (Ministarstvo socijalne politike i mladih je zaduženo za programske aktivnosti).[[13]](#footnote-13) Deo Strategije definiše zaštitu od nasilja u školama i navodi sledeće ciljeve: osigurati ostvarivanje prava deteta na nenasilnu atmosferu u školama, eliminisati tolerantne stavove prema vršnjačkom nasilju. Predlažu se sledeće mere:

1. Osigurati podršku finansiranju programa suzbijanja nasilja među decom u školskom okruženju na svim nivoima (od državne do lokalne vlasti);
2. Zastupati izmene terminologije i odrediti kriterijume za praćenje promena terminologije. Za sprovođenje mera zaduženo je Ministarstvo znanosti, obrazovanja i sporta, te jedinice lokalne i regionalne samouprave.

Pored Zakona o ravnopravnosti spolova ("Narodne novine" br. 82/08), u hrvatskom zakonodavstvu i drugi zakoni definišu ovu oblast.[[14]](#footnote-14) Obiteljski zakon, u sklopu poglavlja „Prava i dužnosti u odnosima roditelja i dece“ propisuje mere za zaštitu dobrobiti deteta, te postupanje u slučaju zanemarivanja, do zlostavljanja.

U skladu sa podacima SZO iz 2016. godine, u tabelama 1. i 2. u nastavku teksta prikazani su podaci o procentu 11-godišnjaka koji su bili maltretirani od strane vršnjaka više puta u poslednjih nekoliko meseci, koji je u Hrvatskoj iznosio 5% za dečake i 8% za devojčice, što je ispod proseka razmatranih zemalja. Takođe, 12% devojčica i 5% dečaka (uzrasta od 13 godina) počinili su vršnjačko nasilje više puta.

Iako Nacionalna strategija zaštite od nasilja u obitelji definiše program prevencije nasilja nad decom i mladima, uz osiguravanje odgovarajućih tretmana deci svedocima i/ili žrtvama nasilja, nije došlo do smanjivanja nasilničkog ponašanja među mladima. Nasilje u vaspitno-obrazovnim ustanovama beleži, po broju prijava, porast od 36% je u odnosu na godinu ranije, kako se navodi u izveštaju Odbora za obitelj, mlade i sport Sabora, a na osnovu *Izvješća o radu pravobraniteljice za djecu za 2015. godinu.*[[15]](#footnote-15) Hrvatski Sabor je 17. februara 2017. godine doneo Odluku o proglašenju Nacionalnog dana borbe protiv vršnjačkog nasilja, a koji se obeležava svake godine poslednje srede u februaru. Već prve godine u obeležavanju Nacionalnog dana borbe protiv vršnjačkog nasilja učestvovalo je oko 500.000 dece i odraslih (što je oko 12% ukupnog stanovništva Hrvatske) kroz Program prevencije koji se sprovodi u vaspitno-obrazovnim ustanovama i kroz saradnju sa civilnim društvom.[[16]](#footnote-16)

# Švedska

Švedska je bila prva, i jedna od retkih zemalja sa zakonima koji posebno zabranjuju zlostavljanje ("mobing") na radnom mestu. Švedsko zakonodavstvo definiše počinioce mobinga kao lica koji "ponavljaju ili sprovode izrazito negativne radnje usmerene protiv pojedinačnih zaposlenih na uvredljiv način i mogu dovesti do izopštavljanja zaposlenih na radnom mestu". Zakon propisuje da poslodavci brzo istraže i spreče sve instance maltretiranja koja se javljaju, ali i pristup da se problemi rešavaju kroz dijalog i konsenzus, pre nego putem sankcija u slučajevima maltretiranja. U Švedskoj je izražena spremnost da se preduzmu akcije na sprečavanju maltretiranja i nasilja u školama, kroz obaveznu prevenciju na institucionalnom nivou. Škole koje nisu u stanju da pokažu da su proaktivne u rešavanju nasilja i maltretiranja mogu sudski odgovarati na prijavu od strane deteta koje trpi nasilje i odgovorne su za nastalu štetu, ličnu ili materijalnu.[[17]](#footnote-17) Rezultati su vidljivi u tabelama u tekstu, odnosno stope maltretiranih ili onih koji maltretiraju uzrasta od 11 i 13 godina su daleko ispod proseka, prema podacima SZO iz prošle godine.

# Međunarodna statistika

U tabelama u nastavku teksta navedeni su podaci[[18]](#footnote-18) koji se odnose na slučajeve vršnjačkog nasilja, koje se desilo najmanje dva ili tri puta mesečno u zadnjih par meseci. Podaci prema uzrastu dece su sledeći: ukupna prevalenca je oko 12% za dečake i 10% za devojčice. Značajne promene su vidljive u većini zemalja sa vrlo malo izuzetaka, odnosno, broj dečaka koji su podnosili vršnjačko nasilje se smanjio kod starosti od 15 godina a porastao za dečake starosti 11 godina, dok je za devojčice ista učestalost za uzrast od 11 do 13 godina i opada sa 15. godina. Velike nacionalne razlike su primećene kod učenika koji su bili maltretirani od strane vršnjaka ili maltretirali vršnjake više puta mesečno, u proteklih nekoliko meseci.

Kod maltretiranja drugih značajna promena u godinama starosti je uočena u mnogim zemljama. U skoro svim slučajevima došlo je do porasta nasilja sa porastom godina starosti. Najniži nivoi nasilja za dečake i devojčice su u dobi od 11 sa rastom do 13 i 15 godina starosti, sa velikim nacionalnim razlikama od najviših (Letonija i Litvanija) do drugih (Irska i Švedska) gde je nizak nivo vršnjačkog nasilja. Značajne razlike među polovima su uočene u skoro svim državama, u svim uzrastima, s tim da dečaci maltretiraju više. Uticaj porodičnog i društvenog statusa za relativno mali broj zemalja i regiona pokazuje nižu stopu maltretiranja kod imućnijih za devojčice, ali bez jasnog obrasca za dečake.

Slična situacija je i u regionu. U tabelama u nastavku teksta prikazani su podaci za zemlje koje su predmet istraživanja, kao i za Makedoniju, Sloveniju i Hrvatsku. Najbolje rezultate u regionu ima Slovenija i nalazi se ispod proseka.[[19]](#footnote-19)

**Tabela 1**: 11-godišnjaci koji su bili maltretirani od vršnjaka više puta, po zemljama

|  |  |  |
| --- | --- | --- |
| Zemlja / % | dečaci | devojčice |
| Velika Britanija | 10 | 11 |
| Makedonija | 6 | 13 |
| Slovenija | 7 | 13 |
| Finska | 10 | 14 |
| Francuska | 11 | 14 |
| Hrvatska | 5 | 8 |
| Švedska | 7 | 4 |
| Prosek  | 11 | 14 |

Prema: *HBSC survey 2013/2014, World Health Organization 2016.*

Tabela 2: 13-godišnjaci koji su maltretirali vršnjake više puta, po zemljama

|  |  |  |
| --- | --- | --- |
| Zemlja / % | dečaci | devojčice |
| Velika Britanija | 2 | 4 |
| Makedonija | 5 | 11 |
| Slovenija | 7 | 14 |
| Finska | 1 | 4 |
| Francuska | 8 | 12 |
| Hrvatska | 5 | 12 |
| Švedska | 2 | 3 |
| prosek | 6 | 11 |

Prema*: HBSC survey 2013/2014, World Health Organization 2016.*

Rodne razlike su uočljive u tabelama. Maltretiranje je dostiglo maksimum sa 13 godina starosti za devojčice i 11 za dečake. Kod 15-godišnjaka prosek je 9% (devojčice 6% i dečaci 12%) a najgore rezultate beleži Litvanija (18% dečaka i 34% devojčica koji maltretiraju vršnjake), dok je najmanji procenat vršnjačkog nasilja zabeležen u Švedskoj (2% za dečake i 3% za devojčice). Takođe, procenat 11-godišnjaka u Litvaniji nad kojima je izvršeno vršnjačko nasilje je najviši: 29% za devojčice i 35% za dečake.

# Zaključak

Kompleksna problematika vršnjačkog nasilja predmet je mnogih istraživanja više od tri decenije. Intezivno se proučavaju oblici, načini manifestovanja, uzroci i posledice vršnjačkog nasilja. Vršnjačko nasilje se najčešće objašnjava kao perzistentno, ponavljano nepoželjno ponašanje koje podrazumeva upotrebu negativnih akcija, odnosno svako psihičko ili fizičko nasilno ponašanje koje je usmereno na decu od strane vršnjaka sa ciljem povređivanja.[[20]](#footnote-20)

Kratkoročne i dugoročne posledice za učešće u vršnjačkom nasilju, kako za nasilnika tako i za žrtve, su potvrđene. Učešće u maltretiranju utiče na fizičko zdravlje mladih, što dovodi do somatskih simptoma kao što su bolovi u glavi, leđima i u stomaku, psihološkog stresa (depresija, nervoza, usamljenost i suicidne ideje). To utiče na dugoročne obrasce problematičnog ponašanja, uključujući agresiju, nasilje, probleme sa pićem i upotrebom psihoaktivnih supstanci. Mladi ljudi koji su skloni maltretiranju vršnjaka imaju više negativnih iskustva u školi, što se ogleda u lošim odnosima sa vršnjacima i nastavnicima. Uprkos nedavnim istraživanjima koja pokazuju pozitivne trendove u pravcu smanjenja viktimizacije kinjenjem, studije pokazuju posebno negativne rezultate mentalnog zdravlja kod dece nad kojima se vrši nasilje, među kojima su psihološka neprilagođenost, psihosomatski zdravstveni problemi i samoubistvo. Rizik za samoubistva je posebno visok kada je osnov za uznemiravanje rasna pripadnost ili seksualna orijentacija. Negativne emocije mogu dovesti do toga da mladi postaju ovisnici od alkohola i /ili zloupotrebe psihoaktivnih supstanci.

Zabrinjavajući su podaci SZO da nasilje predstavlja vodeći uzrok smrti i fizičkih povreda među mladima. Glavni faktori rizika za uključivanje dečaka u nasilje su: mlađi uzrast, rasprostranjenost vršnjačkog nasilja, nacionalne stope ubistava i stopa siromaštva. Pored toga, određena ponašanja povećavaju rizik (kao što je upotreba alkohola i pušenje) i povezani su sa porastom nasilja. Rizik i zaštitni faktori se razlikuju u zavisnosti od rase i nacionalnosti. Socijalna podrška i podrška unutar škola predstavljaju zaštitu i smanjuju faktore rizika koji doprinose širenju nasilju i delikvencije. SZO upućuje na preventivne programe koji bi trebalo da se primenjuju u ranom uzrastu, kao i na potrebu da se konstantno razvijaju pristupi koji su se pokazali efikasnim. Oni uključuju:

• univerzalne školske programe za sprečavanje nasilja, koji omogućavaju učenicima i školskom osoblju pravovremene informacije i primenu nenasilnih mera za rešavanje sporova, kako bi mladi ljudi promenili način razmišljanja o nasilju;

• aktivniju uloga roditelja i porodičnog pristupa, pružanjem podrške komunikaciji sa nastavnicima kod rešavanja problema, monitoringa i upravljanja;

• pristupe intenzivnog fokusa na porodicu koji nude terapeutske usluge kod visokog rizika mladim prestupnicima i njihovim porodicama, bilo da je pomoć potrebna pojedincu, porodici ili školi;

• politiku sigurne životne sredine i strukturnih pristupa koji stvaraju promene u životnom okruženju zajednice u cilju poboljša bezbednost i povećanja zaštite od faktora rizika među mladima;

• obrazovanje i zaštitu u ranom detinjstvu, uz kvalitetnu podršku ugroženoj deci i pomoć u izgradnji temelja za buduće učenje i zdrav razvoj.

Inicijative i prevencije u školama uticale su na trend pada nasilništva među mladim ljudima, prema podacima SZO, ali se prevalencija dramatično razlikuje od zemlje do zemlje, što ukazuje na razlike u kulturnim normama koje se odnose na vršnjačko nasilje i uspeh programa intervencije. Kao i kod prethodnih analiza, uočeno je da nivo nasilja (posebno među dečacima) opada sa godinama. Adolescenti mogu razviti kognitivna, emocionalna ponašanja i verbalna sredstva kako bi prevazišli frustracije i konflikte na konstruktivnije i manje nasilne načine, kako postaju stariji. Nalazi prethodnog istraživanja pokazuju da su dečaci u nasilje uključeni više nego devojčice, mada ima i suprotnih primera (Litvanija). Nije potvrđena veza nasilja sa porodičnim statusom u različitim zemljama i regionima. [[21]](#footnote-21)

Stopa vršnjačkog nasilja i broj prijavljenih slučajeva, kao i mere koje se preduzimaju u cilju prevencije prikazane su u istraživanju po pojedinim zemljama, sa detaljnom analizom vršnjačkog nasilja u Velikoj Britaniji. Takođe, analiza vršnjačkog nasilja prema starosti i polu i veza ponašanja i nasilja u određenim zemljama, kao i uloga države u prevenciji i sprečavanju nasilja, urađeni su na osnovu komparativne analiza SZO u poslednjem izveštaju iz 2016. godine. U ovom izveštaju prikazani su i podaci za zemlje u regionu (tabele 1. i 2.). Posebno je analizirana situacija u Srbiji u ovoj oblasti i program „Škola bez nasilja“ ali bez povratnih informacija o rezultatima, odnosno adekvatne statistike.[[22]](#footnote-22)

Novi oblik nasilja je maltretiranje preko interneta. Iako je istraživanje ovog vida vršnjačkog nasilja u početnoj fazi, jasno su uočena zabrinjavajuća stanja mentalnog zdravlja žrtvi kao ishod maltretiranja i negativnih emocija kao što su depresija, samopovređivanja i suicidne ideje i pokušaji. Maltretiranje je takođe u vezi sa negativnim akademskim postignućima i školskim teškoćama, nasilničkim ponašanjem, teškoćama u komunikaciji sa vršnjacima, nesigurnošću u praksi i uključivanjem u upotrebu psihoaktivnih supstanci.

Kod maltretiranja preko interneta prevalencija je slična za dečake i devojčice. Efekat starosti je značajan u manjem broju zemalja, povećano je kod 11-godišnjih dečaka a najviši nivo je kod devojčica od 13 godina, uz smanjenje u odnosu na uzrast za dečake, ali na istom nivou za devojčice. Rodne razlike su male u većini zemalja, a prosečan nivo maltretiranja preko interneta za 41 zemlju je 3% bez jasnog obrasca u nastajanju.[[23]](#footnote-23)

 **Istraživanje uradila:**

mr Marina Prijić,

viši savetnik - istraživač

1. *World Health Organization Survey* [↑](#footnote-ref-1)
2. <http://scindeks-clanci.ceon.rs/data/pdf/2217-7337/2015/2217-73371502084D.pdf>

Vršnjačko nasilje u Srbiji iz ugla istraživača [↑](#footnote-ref-2)
3. Statistika u Velikoj Britaniji - *The Annual Bullying Survey 2016.* [↑](#footnote-ref-3)
4. Više informacija na internet adresi: <https://www.ditchthelabel.org/wp-content/uploads/2016/04/Annual-Bullying-Survey-2016-Digital.pdf> [↑](#footnote-ref-4)
5. Više informacija na internet adresi: <http://www.mizs.gov.si/fileadmin/mizs.gov.si/pageuploads/podrocje/razvoj_solstva/Smernice_nasilje.pdf> [↑](#footnote-ref-5)
6. Podaci sa internet adrese: <http://sbn.mpn.gov.rs> , Škola bez nasilja, [↑](#footnote-ref-6)
7. <http://sbn.mpn.gov.rs/o-skoli-bez-nasilja/obaveze-skole-u-prevenciji-nasilja>

Zakoni i strategije koji definišu zaštitu dece od nasilja u Srbiji: http://arhiva.mup.gov.rs/cms\_cir/decaipolicija.nsf/index.html?OpenFrameset [↑](#footnote-ref-7)
8. <http://sbn.mpn.gov.rs/clientpub/uploads/Dokumenta/O%20SBN/O%20programu/Posebni%20protokol%20-%20obrazovanje.pdf> [↑](#footnote-ref-8)
9. World Health Organization survey; [bullying in 35 countries](http://www.biu.ac.il/SOC/hbsc/books/2.pdf) [↑](#footnote-ref-9)
10. Više informacija na internet adresi: <http://www.kivaprogram.net/around-the-world> [↑](#footnote-ref-10)
11. Istraživanje o vršnjačkom nasilju među decom u školi (od 4. do 8. razreda) sprovedeno je 2003. u 25 osnovnih škola u 13 gradova Hrvatske. Dobijeni rezultate su pokazali da 27% dece svakodnevno ili skoro svakodnevno doživljava neke oblike nasilja u školi; 16% dece se svakodnevno ponaša nasilno prema drugoj deci, pri čemu 8% dece istovremeno čini i doživljava nasilje. Uočena je povezanost školskog uspeha i nasilja. Samo oko 22% dece žrtava nasilja obrati se odrasloj osobu za pomoć, uglavnom roditeljima, a samo 11% se obratilo nastavnicima. [↑](#footnote-ref-11)
12. Nacionalna strategija zaštite od nasilja u obitelji za period od 2011. do 2016. godine (''Narodne novine'', br:101/98, 15/2000, 117/2001, 199/2003, 30/2004 i 77/2009) [↑](#footnote-ref-12)
13. Tekst Strategije: [https://vlada.gov.hr/UserDocsImages//ZPPI/Strategije%20-20OGP/socijalna%20politika//NACIONALNA%20STRATEGIJA%20ZA%20PRAVA%20DJECE%20U%20RHZA%20RAZDOBLJE%20OD%202014.%20DO%202020.%20GODINE[1].pdf](https://vlada.gov.hr/UserDocsImages//ZPPI/Strategije%20-%20OGP/socijalna%20politika//NACIONALNA%20STRATEGIJA%20ZA%20PRAVA%20DJECE%20U%20RHZA%20RAZDOBLJE%20OD%202014.%20DO%202020.%20GODINE%5B1%5D.pdf) [↑](#footnote-ref-13)
14. Ostali zakoni: <https://vlada.gov.hr/pristup-informacijama/programi-strategije-planovi-i-izvjesca/strateski-dokumenti-vlade-rh/ministarstvo-za-demografiju-obitelj-mlade-i-socijalnu-politiku/17700> [↑](#footnote-ref-14)
15. <https://vlada.gov.hr/istaknute-teme/11> [↑](#footnote-ref-15)
16. Podaci Odbora za porodicu, mlade i sport Hrvatskog sabora, 23.maj 2017. [↑](#footnote-ref-16)
17. [https://www.hcalawyers.com.au/blog/bullying-laws-around-the-world/#guide3](https://www.hcalawyers.com.au/blog/bullying-laws-around-the-world/%22%20%5Cl%20%22guide3) [↑](#footnote-ref-17)
18. Health Behaviour in school-aged children (HBSC) Study: International Report from the 2013/2014 Survey [↑](#footnote-ref-18)
19. *HBSC survey 2013/2014, World Health Organization 2016; Bullying,* стр.223. [↑](#footnote-ref-19)
20. <http://scindeks-clanci.ceon.rs/data/pdf/2217-7337/2015/2217-73371502084D.pdf>

Vršnjačko nasilje u Srbiji iz ugla istraživača, Prema: Glumbić, Žunić Pavlović, 2008. [↑](#footnote-ref-20)
21. <http://www.euro.who.int/__data/assets/pdf_file/0003/303438/HSBC-No.7-Growing-up-unequal-Full-Report.pdf?ua=1> [↑](#footnote-ref-21)
22. Podatke o broju učenika koji su bili maltretirani od vršnjaka ili maltretirali vršnjake u školama nismo dobili, iako smo kontaktirali nadležno Ministarstvo prosvete, nauke i tehnološkog razvoja, koje u saradnji sa ostalim institucijama sprovodi program Škola bez nasilja. [↑](#footnote-ref-22)
23. *HBSC survey 2013/2014, World Health Organization 2016; Bullying: Cyberbullying* [↑](#footnote-ref-23)